Harvard Glee Club
Harvard Glee Club (fortasse 'Sodalitas Carminum Laetorum Harvardiana') est grex choralis vocum marium sexaginta in Universitate Harvardiana constitutus. Qui, ex memoria sodalitatum carminum laetorum Anglicorum et Americanorum anno 1858 conditum, est veterrimus chorus universitarius in Civitatibus Foederatis exstans. Glee Club est unus ex Choris Holdenianis Universitatis Harvardianae, quorum alii sunt Societas Choralis Radcliffiensis, vocum omnino feminearum, et Collegium Musicum Harvardianum-Radcliffiense, vocum mixtarum. Omnes greges tres ab Andrea Clark, Directore Actionum Choralium, ducuntur. Harvard Glee Club, diu magni momenti in re praesenti Bostoniae Massachusettae, saepe cum Orchestra Symphonica Bostoniensi et aliis gregibus agit, sed hoc momentum annis recentioribus imminutum est. Nihilominus, ob plus quam octoginta itinera verna in variis Civitatum Foederatarum regionibus et perfunctiones in caerimoniis Kennedy Center Honors et in The Unanswered Question, serie acroasium Leonardi Bernstein populo grata, Harvard Glee Club famam per civitatem collegit; itinera circiter orbem terrarum famam additam excitaverunt. Aliquot homines notabiles sodales Glee Club fuerunt cum scholares Harvardiani essent, et nonnulli compositores saeculorum vicensimi et vicensimi unius opera gregi dicaverunt.